**Συνέντευξη του δημάρχου Πυλαίας-Χορτιάτη και προέδρου της ΠΕΔ Κεντρικής Μακεδονίας Ιγνάτιου Καϊτεζίδη για το περιοδικό του ομίλου Βεργίνα**

**(δημοσιογράφος Στελίνα Μαργαριτίδου)**

**Ο Δήμος σας θεωρείται προνομιακός. Συνδυάζει βουνό και θάλασσα. Από τον Χορτιάτη και τα μονοπάτια περιπάτου στο βουνό, μέχρι το παράλιο μέτωπο της Πυλαίας πώς αξιοποιείτε την περιοχή σας και με ποιες δράσεις προβάλλετε τον Δήμο σας;**

Πράγματι ο δήμος μας ξεκινά από τον ορεινό Χορτιάτη και περνώντας από το Πανόραμα καταλήγει στην παραλία της Πυλαίας. Καταλαμβάνει μεγάλη έκταση με μοναδική ιστορία στο πέρασμα των αιώνων, τεράστιο πλούτο και απόθεμα περιβαλλοντικό για το οποίο δουλεύουμε συστηματικά χρόνια τώρα. Στόχος μας να τον καταστήσουμε οικολογικό, ψυχαγωγικό, πολιτιστικό/συνεδριακό, αθλητικό, αλλά και γαστρονομικό προορισμό για επισκέπτες από την Ελλάδα και το εξωτερικό. Αναδεικνύουμε συστηματικά την ιστορική και θρησκευτική ταυτότητα της περιοχής: τον Βυζαντινό Ναό της Μεταμορφώσεως του Σωτήρος στον Χορτιάτη, που ανακαινίσαμε και εγκαινιάσαμε πρόσφατα, την ανάδειξη του τραγικού ολοκαυτώματος στον ίδιο τόπο που στοίχισε τη ζωή σε 149 μάρτυρες ήρωες μας. Ολοκληρώσαμε την αδειοδότηση της πιο σύγχρονης Μαρίνας σκαφών στην Πυλαία και την ανάδειξη των πρώην λατομείων Ασβεστοχωρίου, όπου υλοποιούμε την ανάπλαση όλης της περιοχής και την ανάδειξη της μοναδικής ιστορικότητας των ασβεστοκάμινων του Ασβεστοχωρίου και την ιστορία του ασβέστη.

Ειδικότερα στο παράλιο μέτωπο της Πυλαίας με μεγάλη προσπάθεια, πετύχαμε να εκδοθεί το ΦΕΚ για τη χωροθέτηση της μαρίνας σκαφών και προχωρήσαμε στην ανάπτυξη αναλυτικού project για την κατασκευή της, με δυναμικότητα 470 σκαφών και άριστες κτιριακές υποδομές, με τη μέθοδο ΣΔΙΤ. Είναι μια οραματική αναπτυξιακή μας πρωτοβουλία που συνδυάζεται με το project του Περιφερειάρχη μας Απόστολου Τζιτζικώστα για το ενιαίο παραλιακό μέτωπο από το Καλοχώρι έως το Αγγελοχώρι αλλά και με το ΓΠΣ μας που επίσης ολοκληρώσαμε και τώρα προχωράμε τις μελέτες εφαρμογής των πολεοδομικών ενοτήτων ΠΕ15 και ΠΕ14. Επομένως αξιοποιούμε ισόρροπα κάθε δυνατότητα ανάπτυξης με οραματικά έργα σε όλες τις περιοχές του δήμου μας. Ταυτόχρονα αξιοποιούμε κάθε δυνατό τρόπο προβολής του δήμου μας. Προσφέρουμε σύγχρονες υποδομές για συνεδριακό τουρισμό, ενώ οι ομορφιές του τόπου μας προσελκύουν μέχρι και κινηματογραφικές εταιρίες του Χόλιγουντ, όπως συνέβη με την ταινία «Dirty Angels», η οποία γυρίστηκε σε δύο σημεία του δήμου μας στο πλαίσιο του Film Office Κεντρικής Μακεδονίας, αποτελώντας μια σημαντική διαφήμιση για τον τόπο μας.

## Ακόμη με τρεις διαδρομές στη λατομική ζώνη του Ασβεστοχωρίου, εντός και εκτός του οικισμού και ένα τρισδιάστατο παιχνίδι για μικρούς και μεγάλους, αναδεικνύουμε τη βιομηχανική μας πολιτιστική κληρονομιά ως τουριστικού προορισμού και βάζουμε μια σημαντική παρακαταθήκη για την προβολή της περιοχής όπως και στον Χορτιάτη μας με τον Βυζαντινό Ιερό Ναό «Μεταμορφώσεως του Σωτήρος» αλλά και τα μονοπάτια των παγοποιών στο δάσος του.

**Το Σέιχ Σου και ο Χορτιάτης είναι ο βασικότερος πνεύμονας πρασίνου του πολεοδομικού συγκροτήματος Με ποιους τρόπους προστατεύετε αυτή την περιοχή τόσο από πυρκαγιές όσο και από δραστηριότητες που υποβαθμίζουν το φυσικό περιβάλλον**

Ο δήμος μας είναι κατεξοχήν μέσα στο Σέιχ Σου και "αγκαλιάζεται" από το 70% του περιαστικού δάσους. Είναι ευλογία και ταυτόχρονα μεγάλη ευθύνη να το προστατέψουμε και παράλληλα να προφυλάξουμε τους οικισμούς μας από τον κίνδυνο πυρκαγιάς.

Όπλο μας σε αυτόν τον αγώνα είναι η συνεργασία και η επαγρύπνηση. Ήμασταν σε συναγερμό όλες τις ημέρες που τα καιρικά φαινόμενα ήταν επικίνδυνα για πρόκληση πυρκαγιάς και σε συνεργασία με την Πυροσβεστική Υπηρεσία, το Δασαρχείο, την Αστυνομία, με τη συμμετοχή και των Εθελοντικών Ομάδων Πολιτικής Προστασίας, προκειμένου να προστατεύσουμε τα δάση μας, αλλά και τον αστικό ιστό που δίνουν ζωή στην πόλη μας και σε ολόκληρο το πολεοδομικό συγκρότημα της Θεσσαλονίκης.

Όπλο μας είναι η κοινή δράση στον τομέα της πρόληψης. Αυτό κάναμε μαζί με τους δήμους Θεσσαλονίκης και Νεάπολης – Συκεών για ζητήματα που αφορούν στην προστασία του Σέιχ Σου, τόσο σε ότι αφορά στην περιβαλλοντική όσο και απέναντι σε κινδύνους που το απειλούν.

Παρακολουθούμε στενά και συνεργαζόμαστε στην πορεία υλοποίησης των προγραμμάτων antinero 1 και 2 με το δασαρχείο για τη δημιουργία αντιπυρικών ζωνών όπως και στην καταπολέμηση του φλοιοφάγου εντόμου από τα ξεραμένα άρρωστα δέντρα.

Ο δήμος με τις υπηρεσίες μας δουλεύουμε καθημερινά με χλοοκοπές στα δημοτικά άλση, ενώ το αμέσως επόμενο χρονικό διάστημα αξιοποιούμε την σύγχρονη ψηφιακή τεχνολογία για την επιτήρηση του δάσους, δημοτικών χώρων, πάρκων με τρόπο πρωτοποριακό και αποτελεσματικό. Σχεδιάζουμε και υλοποιούμε project που θα μας φέρει σύντομα στην πρώτη γραμμή αποτελεσματικής πρόληψης ανάμεσα σε όλους τους δήμους της χώρας.

**Τα προβλήματα συγκοινωνίας στον Δήμο σας και ειδικότερα στον Χορτιάτη, αλλά και τα ζητήματα υδροδότησης έχουν επιλυθεί; Με ποιους τρόπους;**

Κοιτάξτε, η εικόνα στην αρχή της θητείας μας σε ότι αφορά στη συγκοινωνία ήταν κακή. Όπως είχα τονίσει και στην πρώτη μου συνάντηση με τη διοίκηση του ΟΑΣΘ είχαμε σοβαρά προβλήματαστη λειτουργικότητα αλλά κυρίως στην αξιοπιστία των γραμμών, κάτι που προκαλούσε ένταση στη σχέση μας με τον Οργανισμό. Στα Πυλαιώτικα της Πυλαίας είχαμε θετική εξέλιξη, καθώς η περιοχή απέκτησε νέα λειτουργική λεωφορειακή γραμμή. Η συνεργασία μας επίσης με τα ΚΤΕΛ βοήθησε σημαντικά στην αξιοπιστία των γραμμών μας. Παρόλα αυτά, προβλήματα υπάρχουν και ζητούν άμεσες λύσεις, για τις οποίες δουλέψαμε και έχουμε έτοιμες προτάσεις για τον επανασχεδιασμό των γραμμών μας ευθύς με την λειτουργία του METRO. Και μια και μιλάμε για το κυκλοφοριακό: Η πόλη θέλει άμεσα τα μεγάλα έργα. Δε σηκώνει άλλες καθυστερήσεις τύπου METRO. Όσο για το flyover πρέπει να ληφθούν όλα τα απαραίτητα μέτρα για την αντιμετώπιση της κυκλοφοριακής επιβάρυνσης που θα προκύψει από την εκτέλεση των εργασιών στον περιφερειακό για τις ανάγκες κατασκευής του έργου. Δεν αντέχουμε τέσσερα χρόνια ασφυξία και αυτό πρέπει να το λάβουν σοβαρά υπόψη οι αρμόδιοι.

Για το νερό που με ρωτάτε να πούμε ότι χάρις στα σημαντικά έργα των τελευταίων χρόνων δεν έχουμε πια την λειψυδρία των προηγούμενων ετών, ενώ βελτιώθηκε και η ποιότητα του νερού. Αποδείξαμε για άλλη μια φορά ότι ο δήμος, κόντρα στις δυσκολίες της εποχής, είναι παρών και με τις δράσεις του βελτιώνει την καθημερινότητα και την ποιότητα της ζωής των πολιτών.

**Ποιο είναι το μεγαλύτερο πρόβλημα της περιοχής σας και πώς σκοπεύετε να το αντιμετωπίσετε;**

Ξέρετε ότι δεν είμαι ένας δήμαρχος που γκρινιάζει δίχως λόγο, αλλά που ψάχνει πάντοτε λύσεις για να βελτιώσουμε την καθημερινότητα της ζωής των πολιτών. Σήμερα μετά από 2,5 χρόνια πανδημίας και 1,5 χρόνο ενεργειακής κρίσης και ακρίβειας αυτό που προέχει είναι η επιστροφή στην κανονικότητα. Αυτό θέλει ο κόσμος. Ήταν μια δύσκολη θητεία, θα έλεγα μονοθεματική, λόγω του κορονοϊού. Δε χρειάζεται να πούμε περισσότερα, καθώς το έζησαν οι Έλληνες και οι Ελληνίδες στα σπίτια τους: Απομόνωση, φόβος, απώλειες ανθρώπων. Όλα τα έργα και οι σχεδιασμοί πήγαν πίσω. Όταν έχει κανείς ένα απουσιολόγιο τουλάχιστον 60 ανθρώπων καθημερινά στον δήμο του είτε αυτοί είναι μηχανικοί, είτε προϊστάμενοι, είτε εργαζόμενοι σε διάφορους τομείς καταλαβαίνετε ότι τα έργα δεν μπορεί να τρέχουν με την ίδια ταχύτητα που θα έτρεχαν υπό φυσιολογικές συνθήκες. Μετά ήρθε και η ενεργειακή κρίση, όπου σε όλα τα έργα τα οποία οι εργολάβοι είχαν πάρει σε διαγωνισμούς σε φυσιολογικές εποχές και με φυσιολογικές εκπτώσεις, τα υλικά αυξήθηκαν έως και 300%. Αυτά τα προβλήματα κληθήκαμε να αντιμετωπίσουμε. Τώρα μπαίνουμε και πάλι στην κανονικότητα και πρέπει να τρέξουμε για να προχωρήσουμε άμεσα τα έργα στις γειτονιές μας.

**Ποιος είναι ο προγραμματισμός σας για την επόμενη 5ετία;**

Όπως σωστά λέτε ηεπόμενη θητεία είναι πενταετής. Για εμάς αυτό σημαίνει ότι με συνέπεια και πολλή δουλειά -όπως έχουμε συνηθίσει τον κόσμο μέχρι τώρα- ολοκληρώνουμε τα σημαντικά έργα για τις περιοχές μας. Και βέβαια θα υλοποιήσουμε ευλαβικά το προεκλογικό μας πρόγραμμα. Αυτά που λέμε θα τα κάνουμε. Με δουλειά, σοβαρότητα και ταπεινότητα. Τρία πράγματα είναι οι άξονες μας και για την επόμενη θητεία, όπως έλεγα και το 1998 όταν πρωτοεκλέχτηκα: Να υπηρετούμε την καθημερινότητα με σύγχρονο τρόπο και ποιοτικό. Να υλοποιούμε τα σημαντικά έργα υποδομής που έχει ανάγκη ο τόπος μας. Και να απλώσουμε μια κοινωνική αγκαλιά για τους συμπολίτες μας. Πάντοτε με λογική αυτοδιοικητική, που είναι και η σφραγίδα μου και στο DNA μου. Ξεκίνησα με αυτοδιοίκηση και θα ολοκληρώσω με αυτήν την πορεία μου.